Sindembargo, a victoria en a guerra dixó a los Estaus Unius debant de l'atra potencia melitar emerchent d'a guerra, l'Unión Sovietica, prencipiando una luita politica entre as dos nacions y lurs aliatos, respectivament a OTAN y o Pacto de Varsovia. Ista guerra no estió una guerra dreita entre as dos superpotencias, sino que estió una luita indreita, dita Guerra Frida, con episodios como a Guerra de Coreya u a Guerra de Vietnam, a on s'enfrontinaban os suyos aliatos con aduya d'as respectivas superpotencias. A Guerra de Coreya, con muita implicación estausunidense, remató en empate, fendo asinas que hue en Coreya bi haiga dos países: Coreya d'o Norte y Coreya d'o Sud. En Vietnam, sindembargo, encara que os Estaus Unius estioron o prencipal combatient, fuoron redotatos, y Vietnam d'o Norte s'anexionó a Vietnam d'o Sud, l'aliato estausunidense.